
דמות החודש הינה דמות שפועלה ראוי לציון, והיא יכולה לשמש מקור השראה.
רחל ינאית בן-צבי, אגרונומית בהשכלתה, היתה סופרת, מחנכת, מהפעילות המרכזיות של תנועת העבודה. רחל, לימים אשתו של נשיא המדינה הראשון – יצחק בן צבי, היתה פעילה בהגנה העצמית ביישוב היהודי, ולאחר קום המדינה היתה אשת ציבור. 

רחל ינאית בן צבי (משמאל) בעת סיור בשוק הכרמל, 
תל אביב, 1950


· התבוננו בתמונתה של רחל ינאית בן צבי שצולמה במהלך סיור נשיאוי בשוק הכרמל בתל-אביב. על פי התמונה נסו לתאר את דמותה, אופיה ואורחות חייה של רחל ינאית בן צבי.
· במהלך כהונתו של יצחק בן צבי התגוררו בני הזוג בצריף בשכונת רחביה בירושלים. בקישור הבא קראו אודות הצריף. האם סיפור הצריף תואם את הדמות שתיארתם מתוך התבוננות בתמונה?
· בקישור הבא תמצאו צילומים ותיאור של בית הנשיא כפי שהוא נראה היום. איזה מסר ציבורי-חברתי מעביר בית הנשיא החדש ואיזה מסר העביר בית הנשיא בתקופתם של רחל ינאית ויצחק בן צבי?
· מדוע השתנה המסר? איזה מבין המסרים (של בית הנשיא הישן או של בית הנשיא החדש) אתם מעדיפים? מדוע?

רחל ינאית בן - צבי  
(אוקראינה -במאלין) 1886 - ירושלים 1979 
שמעון שמעון
רחל ינאית בן-צבי, רעייתו של נשיא המדינה השני יצחק בן צבי.  בספר הזיכרונות  שכתבה בשלהי חייה, היא מציגה  את בית  סבה (רבא) כבית יהודי מסורתי, חסידי, עשיר  וחם. בית ששרתה בו רוח ציונית וכמיהה עזה לעלות לארץ ישראל. רחל, שחוותה בילדותה את הפוגרומים בגולה, הושפעה רבות מהדמות הדומיננטית בחייה, הלא היא אמה - שושנה לישנסקי -  שהעשירה את עולמה בסיפורי אגדות וסיפורים על ארץ ישראל ועל העם היהודי באשר הוא.
רחל ינאית נולדה בשנת 1886 בעיר מאלין שבאוקראינה. כמו אחרים מבני דורה למדה ב"חדר", ומאוחר יותר בגימנסיה רוסית. עוד בילדותה היה לרחל רצון עז ללמוד. כילדה, היתה מנועה מלימוד גמרא ב"חדר" עם הבנים. לפיכך הצטרפה  לבן-דודה שלמד עברית, דקדוק ונביאים ראשונים אצל מורה פרטי. בהיותה בת חמש עשרה, לאחר שהצליחה לשכנע את אביה שירשה לה ללמוד בגמנסיה הרוסית, עברה לגור בגפה בעיר ז'יטומיר.  שם דאגה בעצמה לכל צרכיה, ובמקביל ללימודיה השתכרה ממתן שיעורים פרטיים בעברית. בז'יטומיר נחשפה  לשני התחומים העיקריים שמאז השפיעו על  מהלך חייה: היא התערתה בחוגי נוער ציוניים, והתמחות במקצוע הבוטניקה.
התרוממות הרוח שבה הייתה נתונה  בעת שהותה בז'יטומיר התפוגגה במהרה, משהגיעו אליה ידיעות  על פרעות קישינב ב- 1903. הפרעות עוררו בה תחושה קשה כי אין תכלית לחיי היהודים ברוסיה. תחושה זו גרמה לה לאמץ את האידאולוגיה הסוציאליסטית. הלך הרוחות  ברוסיה דאז, שהתאפיין בתקוות ואכזבות, הביא לצמיחה  של תנועות  אידיאולוגיות חדשות, אשר ינקו  את חיותן מתורות סוציאליסטיות ואנארכיסטיות. הכמיהה לפתרון  לשאלה היהודית-לאומית כחלק בלתי נפרד מהאג'נדה הסוציאליסטית, גרמה לרחל הצעירה לאמץ רעיונות בהם החזיקו חוגי "פועלי ציון".
רחל נרתמה לדרך הפעילות הפוליטית. בדצמבר 1905, במסגרת כינוס המועצה של 'פועלי ציון' בברדיצ'ב, פגשה  רחל לראשונה את ידידה ורעה ובן זוגה לעתיד מאז יצחק בן צבי. כדבריה, כבר במפגש הראשון עמו עורר בה התפעמות  ושבה את ליבה.
רחל עלתה לארץ ישראל בשנת 1908, עברתה את שם משפחתה לינאית, והצטרפה בכל מאודה ליצירה הציונית בארץ. מפעליה המרכזיים היו: יסוד ארגון "השומר", עריכת ביטאון  "האחדות" של מפלגת פועלי ציון, וייסוד "הגימנסיה העברית" בירושלים - מוסד בו גם לימדה. רחל ינאית הייתה חברה בארגון  מרכז "ההגנה"  ונטלה חלק בייסוד מפלגת פועלי "אחדות העבודה". היתה ממנהיגות תנועת הפועלים בהסתדרות, ולימים גם התיישבה באדמות מזרח תלפיות שבירושלים, שם הקימה משק פועלות וחוות לימוד חקלאית לנערות.
מעורבותה של רחל וחבריה במפלגת 'פועלי ציון' הייתה טוטאלית. לחייהם הייתה מטרה אחת בלבד - לשרת את תנועתם. המפלגה הייתה חזות הכול, והיא שנווטה את כל אורחות חייהם.
חברי המפלגה דגלו בעמדה לפיה רק בתהליכים ההיסטוריים הייחודיים העוברים על העם היהודי, ורק בטריטוריה המיוחדת לו תיפתרנה בעיותיו. ארץ-ישראל בלבד תהא מקור  כוח משיכה מרכזי  ליהודי העולם, ולכן ייבוא המהפכה הסוציאליסטית והנחלתה בארץ ישראל תבטיח את המזור לבעיה היהודית. בפנותה אל בני משפחתה כדי לקבל הם את ברכת הדרך, נתקלה רחל בפליאה רבה. מחשבות  על עלייה והגשמה היו  אז בגדר מותרות, רעיונות ומשאלות לב. רחל בחרה להגשים את חלומה ויצאה לבדה למסע לארץ ישראל. בדרכה לנמל אודסה פגשה את חיים נחמן ביאליק, ובתשובה לשאלתו: "רחל, מה תעשי שם בארץ-ישראל?" השיבה: "אחיה!". תשובתה הקצרה שיקפה יותר מכל את כמיהתה להיות חלק מההתיישבות היהודית ציונית בארץ. 
חייה של רחל בארץ  התקיימו סביב כמה מוקדי עשייה ופעילות ציבורית. עם בואה פגשה שוב את ידידה, יצחק בן-צבי. יצחק לא היה רק ידיד אלא שותף לכל הדרך: במפלגת 'פועלי ציון', בבחירת ירושלים כעיר מגורים, כמורה בצוות הגימנסיה העברית בירושלים, כחבר מערכת 'האחדות', כחבר בוועד 'השומר' וכמורה-דרך ברחבי ארץ-ישראל.
יצחק בן-צבי ורחל ינאית בחרו לחיות את חייהם בארץ בעיר ירושלים. בראשית המאה העשרים  היתה ירושלים המרכז היהודי הגדול ביותר בארץ. מרבית יהודי העיר השתייכו ליישוב הישן ולא לזרם הציוני.  אולם הבחירה בעיר תאמה  את תפיסתם  של רחל ויצחק, ששיקפה הערכה והזדהות עם העבר ההיסטורי של העם. נוכחותם במרכז הלאומי היהודי ופעילות בקרב 'ההמונים' היו אך טבעיים בעיניהם. במאמר מאותה עת שהשתמר בכתב-ידה של רחל, כתבה: "היישוב הקיים צריך לשמש בתור יסוד ליישוב העתיד לצמוח בארץ", כלומר: בניין הארץ צריך להתחיל בתיקון היישוב המצוי בה. רחל, שזכתה לאריכות ימים, מימשה במידה רבה את מרבית חלומותיה. רחל הוכרה כאחת ממנהיגות היישוב. בראשית השלטון הבריטי היא נבחרה ל'ועד הזמני', ולאחר מכן הייתה צירה ב'אסיפת הנבחרים'. היא הייתה בין מייסדי 'אחדות העבודה', השתתפה בוועידת היסוד של ההסתדרות, והייתה בין מקימות 'מועצת הפועלות'. פעילותה במפלגות הפועלים ובמועצת הפועלות, הביאה אותה אף לנסיעות אל מעבר לים כמייצגת הארגונים השונים. רחל היתה מעורבת מאוד בענייני ביטחון. ב- 1918 הייתה בין מעודדי ההתנדבות ל'גדוד העברי', ולאחר-מכן הייתה בין ראשוני הפעילים של 'ההגנה'
לשני תפקידים הקדישה רחל את מירב מאמציה וזמנה: הוראה בגימנסיה העברית בירושלים, ועריכת עיתון המפלגה. כבר ברוסיה התפרנסה רחל ממתן שיעורים פרטיים, אך ההצעה ללמד בגימנסיה היסטוריה יהודית, הצטיירה בעיניה כאתגר מיוחד. הגימנסיה הירושלמית הייתה בית-הספר הלאומי החילוני הראשון שנוסד בעיר, והיה בגדר  חידוש של ממש בגוף הציבורי הירושלמי, חידוש שעורר התנגדות בקרב גורמים שונים. מספר התלמידים בשנים הראשונות היה זעום, אך רחל התייחסה לתפקידה בחשיבות מרבית. דפי עבודתה שנשתמרו מאז מעידים על המאמצים המרובים שהקדישה להכנת חומר הלימוד ולאופן השימוש בו. 
יחד עם יצחק, בעלה, כתבה רחל את הספר 'אלי', המספר על בנם שנפל במלחמת העצמאות. בנוסף הוציאה לאור אוטוביוגרפיה בשם: "אנו עולים – פרק חיים". לאחר פטירתו של יצחק בן צבי בשנת 1963, קידמה את הוצאת כתבי היד האקדמיים שלו לאור, ופעלה לקידומו וביסוסו של מוסד "יד בן –צבי" לחקר קהילות ישראל. פעילותה החברתית והחינוכית  בארץ זיכתה אותה בערוב ימיה בפרס ישראל שהוענק לה בשנת 1978. רחל ינאית בן-צבי הלכה לעולמה  בירושלים בשנת 1979.

